KIRJALLINEN KYSYMYS E-0291/02 esittäjä(t): Charles Tannock (PPE-DE) komissiolle. Simpanssien käyttäminen eläinkokeissa.



Virallinen lehti nro 172 E , 18/07/2002 s. 0176 - 0177



KIRJALLINEN KYSYMYS E-0291/02 esittäjä(t): Charles Tannock (PPE-DE) komissiolle (11. helmikuuta 2002) Aihe: Simpanssien käyttäminen eläinkokeissa Voiko komissio vahvistaa tiedon, että Alankomaissa sijaitseva biolääketieteellinen kädellisten tutkimuskeskus (Biomedical Primate Research Centre) on ainoa tieteellinen tutkimuslaitos Euroopan unionissa, joka käyttää eläinkokeissaan simpansseja? Mitä sääntöjä simpansseja tai muita pidemmälle kehittyneitä kädellisiä kokeissaan käyttävien laboratorioiden on noudatettava? Onko jäsenvaltioilla perussopimuksista johtuvia tätä asiaa koskevia velvoitteita? Onko tutkimuskeskuksen pyydettävä erityislupaa Hollannin viranomaisilta ennen jokaisen tutkimushankkeen aloittamista ja selitettävä, miksi ei ole mahdollista käyttää muita koe-eläimiä? Mitä rajoituksia on asetettu kärsimyksille, jotka simpanssien ja muiden kädellisten on kestettävä näiden kokeiden aikana? Philippe Busquinin komission puolesta antama vastaus (15. maaliskuuta 2002) Alankomaissa sijaitseva kädellisten biolääketieteellinen tutkimuskeskus (BPRC) on komission tietojen mukaan yhteisössä tällä hetkellä ainoa tutkimuslaitos, joka suorittaa simpansseja hyödyntäviä kokeita. Yhteisö liittyi vuonna 1998 kokeellisiin ja muihin tieteellisiin tarkoituksiin käytettävien selkärankaisten eläinten suojelemisesta 31. maaliskuuta 1986 tehtyyn Euroopan neuvoston yleissopimukseen ETS 123. Yleissopimus pannaan täytäntöön kokeisiin ja muihin tieteellisiin tarkoituksiin käytettävien eläinten suojelua koskevien jäsenvaltioiden lakien, asetusten ja hallinnollisten määräysten lähentämisestä 24. marraskuuta 1986 annetulla neuvoston direktiivillä 86/609/ETY(1). Yleissopimuksen liite A sisältää koe-eläinten säilytystä ja hoitoa koskevia ohjeita. Liite on sisällytetty direktiiviin sen liitteenä 2. Euroopan neuvoston yhteydessä toimiva työryhmä tarkastelee parhaillaan yleissopimuksen liitettä A, joka sisältää eläinten säilytystä ja hoitoa koskevia ohjeita. Tämä tarkistus on määrä saattaa loppuun ja antaa hyväksyttäväksi vuonna 2002. Kaikkeen eurooppalaiseen eläimiä hyödyntävään tutkimukseen sovelletaan direktiiviä 86/609/ETY. Direktiivin täytäntöönpano on jäsenvaltioiden vastuulla. On kuitenkin ilmeistä, että direktiivissä 86/609/ETY säädetyt valvontatoimenpiteet eivät ole riittäviä kädellisten nisäkkäiden hyvinvoinnin varmistamiseksi. Tästä syystä komissio on selvittänyt vallitsevaa tilannetta. Eläinten hyvinvointia koskevat keskustelut on jo aloitettu jäsenvaltioiden, teollisuuden ja kansalaisjärjestöjen edustajien kanssa kysymyksistä, joihin on kiinnitettävä enemmän huomiota ja joiden yhteydessä tiukempi valvonta on tarpeen. Euroopan yhteisön tutkimusta, teknologista kehittämistä ja esittelyä tarkoittavia toimia koskevasta viidennestä puiteohjelmasta (19982002) 22. joulukuuta 1998 tehdyn Euroopan parlamentin ja neuvoston päätöksen N:o 182/1999/EY(2) Elämänlaatu-ohjelmaa koskevassa liitteessä todetaan, että eläimiä hyödyntävä tutkimus, jossa käytetään eläinkokeita ja eläimillä tehtäviä testejä, on ohjelmassa rajoitettu, ja kokeet on mahdollisuuksien mukaan korvattava in vitro -menetelmillä tai muilla vaihtoehtoisilla menetelmillä. Kaikkien ehdotusten esittäjien on kuvailtava menettelyt, jotka toteutetaan korvaamisen, vähentämisen ja tarkentamisen periaatteiden kunnioittamiseksi ja eläinten hyvinvoinnin suojelemiseksi. Viidennessä puiteohjelmassa on järjestelmällisesti toteutettu eettistä arviointia ehdotuksiin, joihin liittyy kädellisten nisäkkäiden käytön kaltaisia kysymyksiä. Eettisellä arvioinnilla varmistetaan, että kaikki eläimiä hyödyntävä tutkimus toteutetaan direktiivin 86/609/ETY vaatimusten mukaisesti. Eettisessä arvioinnissa otetaan huomioon ehdotetusta tutkimuksesta saatava hyöty verrattuna sen eläimille mahdollisesti aiheuttamiin kärsimyksiin. Lisäksi tutkimushankkeiden osanottajien on saatava hankkeilleen asianmukaisten kansallisten viranomaisten hyväksyntä ennen tutkimuksen aloittamista. BPRC on ilmoittanut komissiolle heinäkuussa 2001, että tieteellinen komitea arvioi kaikki tutkimuskäytännöt. Ennen kokeiden suorittamista eläinten eettisen kohtelun komitean (DEC) on tarkistettava tutkimuskäytännöt. DEC-BPRC on Alankomaiden viranomaisten virallisesti tunnustama komitea. DEC:n tehtävänä on muun muassa varmistaa, että vaihtoehtoisia menetelmiä ei ole saatavissa. (1) EYVL L 358, 18.12.1986. (2) EYVL L 26, 1.2.1999.